བཅུ་བདུན་པ་བུམ་པ་བཤད་པ་ནི།བུམ་པའི་རྒྱུ་དང་།དབྱིབས།མཚོན་དོན་དང་གསུམ་ལས།དང་པོ་ནི།དུས་འཁོར་བསྡུས་རྒྱུད་ལས།དེ་བཞིན་ཤེལ་གྱི་བུམ་པ་དང་ནི་དངུལ་མཆོག་རང་བཞིན་དཔལ་ལྡན་ཐོད་པ་དག་དང་ལྕགས་ཀྱི་དང་།།ཟངས་ཞེས་བྱ་དང་གསེར་གྱི་བུམ་པ་རབ་གསལ་ངེས་པར་ཤིང་ལས་སྐྱེས་དང་ས་ཡི་རང་བཞིན་ནོ།།ཞེས་དང་།ཀླུ་དང་བཞི་ཡི་ནོར་བུ་གསེར་གྱི་བུམ་པ་དག་གམ་རྒྱལ་པོ་ས་ཡི་རང་བཞིན་རིན་ཆེན་བཅས།།སྨན་དང་དྲི་དང་ལྡན་པའི་རྒྱལ་དང་རྣམ་རྒྱལ་བུམ་པ་དག་གིས་ལྷ་མོ་རྣམས་ཀྱིས་ཁྲུས་བྱའོ།།ཞེས་དང་།བདེ་མཆོག་ཉུང་ངུའི་རྒྱུད་ལས།དེ་ནས་བུམ་པ་བྱ་བ་ནི།།རྩ་བ་ནག་པོ་ལ་སོགས་མེད།།མུ་ཏིག་གསེར་དང་རིན་ཆེན་དང་།།བྱི་རུ་དངུལ་དང་ཟངས་མ་སྟེ།ཅེས་གསུང་སོ།གཉིས་པ་དབྱིབས་ནི།གཤིན་རྗེ་དགྲ་ནག་གི་རྒྱུད་ལས།ནག་པོ་ར་རི་མེད་པ་ཡི།།བུམ་པ་ལྟོ་ཆེ་གྲེ་ཚད་པ།།མཆུ་འཕྱང་མགྲིན་རིང་གདན་ལྡན་པར།།སྙིང་པོ་ལྡན་པའི་སྨན་སོགས་གཞུགཅེས་དང་།རྡོ་རྗེ་སྙིང་རྒྱན་ལས།དེ་ནས་བུམ་པ་གཟུང་བྱ་བ།།རྩ་བ་ནག་ནོག་མེད་པ་དང་།།ཞབས་བརྟན་མགྲིན་རིང་མཆུ་འཕྱང་པ།ཅེས་སོགས་གསུང་སོ།གསུམ་པ་དབྱེ་བ་ནི།རྡོ་རྗེ་སྙིང་རྒྱན་ལས།རྣམ་རྒྱལ་བུམ་པས་དཀྱིལ་འཁོར་གྱི།།བདག་པོ་ལྷ་མོ་རྣམས་ཀྱི་བཞི།།ཞེས་དང་།སྒོ་ཡི་ཕྱོགས་ཀྱི་བུམ་པ་ནི།།ལས་ཀུན་བྱེད་པས་བཟླས་བྱས་སྟེ།།ཞེས་རྣམ་རྒྱལ་བུམ་པ་དང་ལས་བུམ་གཉིས་ཡོད་པར་བསྟན་ཏོ།བཞི་པ་མཚོན་དོན་ནི།ལྟོ་བ་ཟླུམ་པོ་ཆོས་སྐུ་དང་།མགྲིན་པ་ལོངས་སྐུ།ཁ་ཁྱེར་སྤྲུལ་སྐུམགྲིན་བུག་ནས་བཅུད་འགྲོ་འོང་བྱེད་པ་སངས་རྒྱས་སྐུ་གསུམ་བདག་ཉིད་ཅན་དེས་འགྲོ་བའི་དོན་མཛད་པ་རྒྱུན་མི་ཆད་པ་དང་།བུམ་པ་སྤྱི་ཡིས་རྒྱལ་བའི་ཡེ་ཤེས་ཀྱི་དཀྱིལ་འཁོར་མཚོན་པ་སོགས་འགྲེལ་བཤད་མང་ངོ་།།